ፓርላማ መስከረም 30 ቀን 2009 ዓ.ም ስራውን በይፋ ቢጀምርም ማክሰኞ ጥቅምት 1 ቀን 2009 ዓ.ም ደግሞ በፓርላማው ታሪክ አጭር ስብሰባ (ለ20 ደቂቃ ብቻ) የተካሄደበት መሆኑ ተጠቅሷል። ባለፈው ዓመት (2008 ዓ.ም) 42 መደበኛ እና 6 ልዩ ስብሰባዎች ያካሄደው ፓርላማችን 68 አዋጆችን አጽድቋል። ይህ የባለ ሙሉ ድምፅ ምክርቤት በስድስተኛው የምርጫ ዘመን (ከአራት ዓመት በኋላ) በሚኖረው ዕጣ ፈንታ ላይ መተንበይ ባይቻልም፤ የምርጫ ሕጉ እንደተባለው ከተሻሻለ ተመጣጣኝ (Proportional) በሚባለው የምርጫ ሥርዓት አምስት በመቶ ደምፅ ያገኙ የህዝብ ወኪሎች ወደ ምክርቤት በመግባት ብዙ ድምጾች የሚወከሉበት ፓርላማ ስለሚሆን ህይወት ያለው ክርክር የሚካሄድበት ፓርላማ፤ እንደሚሆን ተስፋ አለን። የጀመርነው አዲስ ዓመት (2009 ዓ.ም) “የመታደስ ዓመት” ለዚያውም በጥልቅ የመታደስ ጉዳይ በተግባር ከታየ ፓርላማውም ዲሞክራሲን ማዕከል ባደረገ ተሀድሶ የተሻለ ሆኖ መገኘት ይኖርበታል። በዚህ ረገድ የሕዝቦች ሰብዓዊና ዴሞክራሲያዊ መብቶች መከበራቸውን በማረጋገጥ ሕገ-መንግስቱ እንዲከበር ኃላፊነቱን መወጣት ይጠበቅበታል።
